CELEX: 32018R1643
Language: hu
Date: 2018-07-13 00:00:00
Title: A Bizottság (EU) 2018/1643 felhatalmazáson alapuló rendelete (2018. július 13.) az (EU) 2016/1011 európai parlamenti és tanácsi rendeletnek a referenciamutató referenciamutató-kezelője által közzéteendő referenciamutató-nyilatkozat tartalmát és kötelező frissítéseinek eseteit részletesen meghatározó szabályozástechnikai standardok tekintetében történő kiegészítéséről (EGT-vonatkozású szöveg.)

5.11.2018   
               
               
                  HU
               
               
                  Az Európai Unió Hivatalos Lapja
               
               
                  L 274/29
               
            
         A BIZOTTSÁG (EU) 2018/1643 FELHATALMAZÁSON ALAPULÓ RENDELETE
         (2018. július 13.)
         az (EU) 2016/1011 európai parlamenti és tanácsi rendeletnek a referenciamutató referenciamutató-kezelője által közzéteendő referenciamutató-nyilatkozat tartalmát és kötelező frissítéseinek eseteit részletesen meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről, valamint a 2008/48/EK és a 2014/17/EU irányelv, továbbá az 596/2014/EU rendelet módosításáról szóló, 2016. június 8-i (EU) 2016/1011 európai parlamenti és tanácsi rendeletre (1) és különösen annak 27. cikke (3) bekezdésének negyedik albekezdésére,
         mivel:
         
                     (1)
                  
                  
                     Az (EU) 2016/1011 rendelet 27. cikkének (1) bekezdése értelmében a referenciamutató-kezelőnek a referenciamutatóra vagy – adott esetben – a referenciamutató-családra vonatkozó referenciamutató-nyilatkozatot kell közzétennie, ha a referenciamutató vagy referenciamutató-család felhasználható az Unióban.
                  
               
                     (2)
                  
                  
                     A referenciamutató-nyilatkozatnak átfogó információkat kell tartalmaznia arról a piaci vagy gazdasági valóságról, amelyet a referenciamutató vagy referenciamutató-család mérni hivatott, továbbá tartalmaznia kell annak magyarázatát, hogy a piaci vagy gazdasági valóság mérése mikor válhat megbízhatatlanná. Ez azért indokolt, mert a felhasználók és a potenciális felhasználók ezekre az információkra támaszkodnak a referenciamutató vagy referenciamutató-család teljeskörű megértése érdekében.
                  
               
                     (3)
                  
                  
                     A referenciamutató-nyilatkozatban fel kell tüntetni a referenciamutató módszertanában alkalmazott, mérlegelési jogkörön alapuló diszkrecionális elemeket, valamint a mérlegelési jogkör alkalmazására vonatkozó esetleges utólagos értékelés folyamatát. Ez az információ kulcsfontosságú annak biztosításához, hogy a felhasználók és a potenciális felhasználók megértsék, hogy a referenciamutató vagy referenciamutató-család mennyire van kitéve a manipuláció kockázatának.
                  
               
                     (4)
                  
                  
                     A különböző típusú referenciamutatók (nevezetesen a szabályozott adatokon alapuló referenciamutatók, a referencia-kamatlábak, az árupiaci referenciamutatók, a kritikus referenciamutatók, a jelentős referenciamutatók és a nem jelentős referenciamutatók) az (EU) 2016/1011 rendelet eltérő követelményeinek hatálya alá tartoznak. A referenciamutató-nyilatkozatnak ezért egyértelműen és kétséget kizáróan meg kell határoznia, hogy a referenciamutató vagy referenciamutató-család a referenciamutatók melyik típusához vagy típusaihoz tartozik.
                  
               
                     (5)
                  
                  
                     A kritikus referenciamutatókkal kapcsolatban a referenciamutató-nyilatkozatnak további információkat kell tartalmaznia arra vonatkozóan, hogy a referenciamutató miért minősül az (EU) 2016/1011 rendelet értelmében kritikusnak, hogy a felhasználók és a potenciális felhasználók rendelkezésére álljanak azok az információk, amelyek annak megértéséhez szükségesek, hogy a referenciamutatót miért minősítették kritikusnak.
                  
               
                     (6)
                  
                  
                     A szabályozott adatokon alapuló referenciamutatók alkalmazása mentesíti a referenciamutató-kezelőket és adatszolgáltatóikat az (EU) 2016/1011 rendelet bizonyos előírásai alól. A szabályozott adatokon alapuló referenciamutatók esetében a referenciamutató-kezelők számára ezért elő kell írni, hogy adják meg adatforrásaikat, továbbá közöljék, hogy a referenciamutató miért minősül szabályozott adatokon alapuló referenciamutatónak.
                  
               
                     (7)
                  
                  
                     Sajátos jellegük miatt a referencia-kamatlábaknak és az árupiaci referenciamutatóknak az (EU) 2016/1011 rendelet II. címe helyett vagy azon felül az említett rendelet meghatározott mellékleteiben foglalt rendelkezéseknek kell megfelelniük. Az ilyen referenciamutatók kezelőinek fel kell tüntetniük ezt a tényt a referenciamutató-nyilatkozatban, hogy a felhasználók és a potenciális felhasználók tisztában legyenek vele.
                  
               
                     (8)
                  
                  
                     A kritikus referenciamutatók kezelőinek az (EU) 2016/1011 rendelet szerinti szigorított szabályozási rendszernek kell megfelelniük. Ezért fontos, hogy a felhasználók és a potenciális felhasználók megfelelő tájékoztatást kapjanak erről a tényről.
                  
               
                     (9)
                  
                  
                     Amennyiben egy referenciamutató referenciamutatók különböző típusainak jellemzőit mutatja, e rendeletnek a különböző referenciamutató-típusokra vonatkozó egyedi rendelkezéseit párhuzamosan és az általános közzétételi követelményeken felül kell alkalmazni annak érdekében, hogy a felhasználók és a potenciális felhasználók átfogó információkat kapjanak a referenciamutató valamennyi jellemzőjéről.
                  
               
                     (10)
                  
                  
                     Az arányosság elvével összhangban e rendelet nem helyez túlzott adminisztratív terhet a jelentős és nem jelentős referenciamutatók referenciamutató-kezelőire, mivel korlátozottabb tájékoztatási kötelezettséget ír elő a jelentős és nem jelentős referenciamutatókra vonatkozó referenciamutató-nyilatkozatok tekintetében.
                  
               
                     (11)
                  
                  
                     Ez a rendelet az Európai Értékpapírpiaci Hatóság által a Bizottságnak benyújtott szabályozástechnikai standardtervezeteken alapul.
                  
               
                     (12)
                  
                  
                     Az Európai Értékpapírpiaci Hatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetleges kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (2) 37. cikkével létrehozott Értékpapírpiaci Érdekképviseleti Csoport véleményét,
                  
               
                     (13)
                  
                  
                     Az adatszolgáltatóktól származó bemeneti adatokon alapuló referenciamutatók referenciamutató-kezelői által kidolgozandó magatartási kódex részletesebb meghatározásáról szóló felhatalmazáson alapuló rendelettel való összhang érdekében helyénvaló e felhatalmazáson alapuló rendelet alkalmazásának kezdőnapját két hónappal elhalasztani,
                  
               ELFOGADTA EZT A RENDELETET:
         
            1. cikk
            Általános közzétételi követelmények
            
               (1)   A referenciamutató-nyilatkozat tartalmazza a következőket:
               
                           a)
                        
                        
                           a nyilatkozat közzétételének dátuma, és adott esetben a nyilatkozat utolsó frissítésének dátuma;
                        
                     
                           b)
                        
                        
                           amennyiben rendelkezésre áll, a referenciamutató vagy referenciamutatók nemzetközi értékpapír-azonosító száma (ISIN); alternatív megoldásként referenciamutató-család esetében a nyilatkozatban az ISIN azonosító számok nyilvános, díjmentes elérhetőségére vonatkozó adatok is megadhatók;
                        
                     
                           c)
                        
                        
                           arra vonatkozó információ, hogy a referenciamutatót vagy a referenciamutató-család részét képező bármely referenciamutatót adatszolgáltatóktól származó bemeneti adatok felhasználásával határozzák-e meg;
                        
                     
                           d)
                        
                        
                           arra vonatkozó információ, hogy a referenciamutató vagy a referenciamutató-család részét képező bármely referenciamutató az (EU) 2016/1011 rendelet III. címében felsorolt referenciamutató-típusok valamelyikébe tartozik-e, megadva azon konkrét rendelkezést is, amely alapján az adott referenciamutató az adott típusba tartozik.
                        
                     
            
               (2)   A piaci vagy gazdasági valóság meghatározása kapcsán a referenciamutató-nyilatkozatnak tartalmaznia kell legalább a következő információkat:
               
                           a)
                        
                        
                           a piaci vagy gazdasági valóság általános leírása;
                        
                     
                           b)
                        
                        
                           a piaci vagy gazdasági valóság földrajzi határai, ha vannak ilyenek;
                        
                     
                           c)
                        
                        
                           bármely egyéb olyan információ, amelyet a referenciamutató-kezelő észszerűen fontosnak vagy hasznosnak ítél abból a szempontból, hogy segítséget nyújt a referenciamutató felhasználóinak és potenciális felhasználóinak a piaci vagy gazdasági valóság lényeges jellemzőinek megértéséhez, beleértve legalább a következő elemeket, amennyiben ezen elemekre vonatkozóan megbízható adatok rendelkezésre állnak:
                           
                                       i.
                                    
                                    
                                       a tényleges vagy potenciális piaci résztvevőkre vonatkozó információk;
                                    
                                 
                                       ii.
                                    
                                    
                                       a piaci vagy gazdasági valóság méretére vonatkozó információ;
                                    
                                 
                     
            
               (3)   A referenciamutató potenciális korlátai, valamint azon körülmények meghatározása tekintetében, amelyek között a piaci vagy gazdasági valóság mérése megbízhatatlanná válhat, a referenciamutató-nyilatkozatnak legalább a következőket kell tartalmaznia:
               
                           a)
                        
                        
                           azon körülmények leírása, amelyek között a referenciamutató-kezelő nem rendelkezne elegendő bemeneti adattal a referenciamutatónak a módszertan szerinti meghatározásához;
                        
                     
                           b)
                        
                        
                           adott esetben azon körülmények leírása, amelyek között a referenciamutató meghatározásához használt módszertan pontossága és megbízhatósága a továbbiakban nem biztosítható, például amikor a referenciamutató-kezelő megítélése szerint az alapul szolgáló piac likviditása nem kielégítő;
                        
                     
                           c)
                        
                        
                           bármely egyéb olyan információ, amelyet a referenciamutató-kezelő észszerűen fontosnak vagy hasznosnak ítél abból a szempontból, hogy segítséget nyújt a referenciamutató felhasználóinak és potenciális felhasználóinak azon körülmények megértéséhez, amelyek között a piaci vagy gazdasági valóság mérése megbízhatatlanná válhat, beleértve annak leírását, hogy mi minősülhet kivételes piaci eseménynek.
                        
                     
            
               (4)   A referenciamutató-kezelő vagy az adatszolgáltatók által a referenciamutató vagy referenciamutatók kiszámítása során alkalmazott szakértői megítélésre vagy mérlegelési jogkörre vonatkozó kontrollok és szabályok meghatározása tekintetében a referenciamutató-nyilatkozat tartalmazza a mérlegelési jogkör alkalmazásának utólagos értékelésére szolgáló folyamat minden egyes lépésének vázlatos leírását, valamint az értékelések elvégzéséért felelős személy(ek) beosztásának egyértelmű megjelölését.
            
            
               (5)   A módszertan felülvizsgálatára vonatkozó eljárások tekintetében a referenciamutató-nyilatkozat legalább a módszertan lényeges változtatásairól folytatott nyilvános konzultáció eljárásainak vázlatos leírását tartalmazza.
            
            
               (6)   A (3) bekezdés c) pontja és az (5) bekezdés nem alkalmazandó az alábbiakra vonatkozó referenciamutató-nyilatkozatra:
               
                           a)
                        
                        
                           jelentős referenciamutató; vagy
                        
                     
                           b)
                        
                        
                           kritikus referenciamutatót nem tartalmazó és nem kizárólag nem jelentős referenciamutatókból álló referenciamutató-család.
                        
                     
            
               (7)   Nem jelentős referenciamutatóra vonatkozó vagy kizárólag nem jelentős referenciamutatókból álló referenciamutató-családra vonatkozó referenciamutató-nyilatkozat esetében
               
                           a)
                        
                        
                           nem alkalmazandók e cikk következő rendelkezései:
                           
                                       i.
                                    
                                    
                                       a (2) bekezdés c) pontja;
                                    
                                 
                                       ii.
                                    
                                    
                                       a (3) bekezdés b) és c) pontja;
                                    
                                 
                                       iii.
                                    
                                    
                                       a (4) és (5) bekezdés; és
                                    
                                 
                     
                           b)
                        
                        
                           a (2) bekezdés a) és b) pontjának követelményei alternatív módon olyan közzétett dokumentumra vonatkozó, a referenciamutató-nyilatkozatban feltüntetett egyértelmű hivatkozással is teljesíthetők, amely tartalmazza ugyanezeket az információkat és díjmentesen hozzáférhető.
                        
                     
            
               (8)   A referenciamutató-kezelők a referenciamutató-nyilatkozatuk végén további információkat is feltüntethetnek, azonban ha ez az adott információt tartalmazó közzétett dokumentumra való hivatkozással történik, a dokumentumnak díjmentesen hozzáférhetőnek kell lennie.
            
         
         
            2. cikk
            A szabályozott adatokon alapuló referenciamutatókra vonatkozó egyedi közzétételi követelmények
            Szabályozott adatokon alapuló referenciamutató vagy – adott esetben – szabályozott adatokon alapuló referenciamutató-család esetében a referenciamutató-nyilatkozat az 1. cikk szerint feltüntetendő információk mellett a bemeneti adatok leírásában tartalmazza legalább a következőket:
            
                        a)
                     
                     
                        a felhasznált bemeneti adatok forrásai;
                     
                  
                        b)
                     
                     
                        minden forrásra vonatkozóan a releváns típus az (EU) 2016/1011 rendelet 3. cikke (1) bekezdésének 24. pontjában felsoroltak szerint.
                     
                  
         
            3. cikk
            A referencia-kamatlábakra vonatkozó egyedi közzétételi követelmények
            Referencia-kamatláb vagy – adott esetben – referencia-kamatlábakat tartalmazó referenciamutató-család esetében a referenciamutató-nyilatkozat az 1. cikk szerint feltüntetendő információk mellett tartalmazza legalább a következőket:
            
                        a)
                     
                     
                        a felhasználók figyelmét az (EU) 2016/1011 rendelet I. melléklete alapján a referencia-kamatlábakra alkalmazandó kiegészítő szabályozási rendszerre felhívó hivatkozás;
                     
                  
                        b)
                     
                     
                        az említett mellékletnek való megfelelés érdekében bevezetett intézkedések leírása.
                     
                  
         
            4. cikk
            Az árupiaci referenciamutatókra vonatkozó egyedi közzétételi követelmények
            Árupiaci referenciamutató vagy – adott esetben – árupiaci referenciamutató-család esetében a referenciamutató-nyilatkozat az 1. cikk szerint feltüntetendő információk mellett tartalmazza legalább a következőket:
            
                        a)
                     
                     
                        arra vonatkozó információ, hogy az (EU) 2016/1011 rendelet II. címében vagy II. mellékletében foglalt követelmények az említett rendelet 19. cikkében előírtak szerint alkalmazandók-e a referenciamutatóra vagy referenciamutató-családra;
                     
                  
                        b)
                     
                     
                        arra vonatkozó magyarázat, hogy az említett rendelet II. címe vagy – adott esetben – II. melléklete miért alkalmazandó;
                     
                  
                        c)
                     
                     
                        a kulcsfontosságú kifejezések fogalommeghatározásaiban az alapul szolgáló releváns fizikai árut meghatározó kritériumok tömör leírása;
                     
                  
                        d)
                     
                     
                        adott esetben arra vonatkozó információt, hogy hol tették közzé azokat a magyarázatokat, amelyeket a referenciamutató-kezelő az említett rendelet II. mellékletének 7. pontja értelmében közzétenni köteles.
                     
                  
         
            5. cikk
            A kritikus referenciamutatókra vonatkozó egyedi közzétételi követelmények
            Kritikus referenciamutató vagy – adott esetben – legalább egy kritikus referenciamutatót tartalmazó referenciamutató-család esetében a referenciamutató-nyilatkozat az 1. cikk szerint feltüntetendő információk mellett tartalmazza legalább a következőket:
            
                        a)
                     
                     
                        a felhasználók figyelmét az (EU) 2016/1011 rendelet alapján a kritikus referenciamutatókra alkalmazandó szigorított szabályozási rendszerre felhívó hivatkozás;
                     
                  
                        b)
                     
                     
                        nyilatkozat arról, hogy a felhasználókat hogyan tájékoztatják a referenciamutató közzétételének esetleges késedelméről vagy újbóli meghatározásáról, valamint az intézkedések (várható) időtartamának megadása.
                     
                  
         
            6. cikk
            Frissítések
            Az (EU) 2016/1011 rendelet 27. cikke (1) bekezdésének harmadik albekezdésében említett eseteken felül a referenciamutató-nyilatkozatot akkor kell frissíteni, ha a nyilatkozatban szereplő információk már nem helytállóak vagy nem kellően pontosak, és az alábbi esetek bármelyikében:
            
                        a)
                     
                     
                        ha a referenciamutató típusa megváltozik;
                     
                  
                        b)
                     
                     
                        ha lényeges változás áll be a referenciamutató meghatározásához használt módszertanban vagy, ha a referenciamutató-nyilatkozat referenciamutató-családra vonatkozik, a referenciamutató-családhoz tartozó bármely referenciamutató meghatározásához használt módszertanban.
                     
                  
         
            7. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. január 25-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. július 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 171., 2016.6.29., 1. o.
         
         
            (2)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).